ការសម្ភាសរបស់ ម៉ល់ យិន

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ម៉ល់ យិន

ការសង្ខេបប្រវត្តិរបស់ ម៉ល់ យិន

*ការសម្ភាសនៅឆ្នាំ២០១៨! អ៊ី ម៉ល់ យិន មានអាយុ៥៨ឆ្នាំ កើតនៅឆ្នាំឆ្លូវ នៅក្នុងភូមិព្រៃឃ្លាំង ឃុំបង្កាញ់ ស្រុកត្រាំង ខេត្តតាកែវ ។ លោកយាយមានបងប្អូនបង្កើត៣នាក់ នៅពីកុមារភាពលោកយាយអត់បានរៀនសូត្រនោះទេ ហើយដល់សម័យប៉ុលពត បងប្អូនឪពុកម្តាយស្វាមីអ៊ីបានបែកពីគ្នារហូតដល់បានជួបជុំគ្នាក្រោយដាច់របបប៉ុលពត តែឪពុកនិងម្តាយអ៊ីត្រូវបានប៉ុលពតគេចាប់រៀបចំគូប្តី និងប្រពន្ធអោយថ្មី ចឹងរហូតមកដល់សព្វថ្ងៃពួកគាត់រាប់អានគ្នាវិញ។ ចំណែកឯងអ៊ីវិញ គេប្រើអោយធ្វើជីលេខ១ និងបន្ទាប់មកទៅដេរខោអាវ យ៉ាងលំបាកវេទនា តែចេះតែទ្រាំដើម្បីរស់ទាំងភ័យ ឃើញគេបណ្តើរមនុស្សទាំងខ្សែ យកទៅសម្លាប់ចោល ហើយធ្វើការងារបែកពីគ្រួសារតែម្នាក់ឯងជាមួយ និងមនុស្សភ្លែកមុខដែលគេជម្លាស់ដូចគ្នាមកធ្វើការ។ បន្ទាប់ពីដាច់របបប៉ុលពត អ៊ីបានប្រកបមុខរបររកស៊ី លក់លៀស នៅពោធិចិនតុងជានៅជាមួយនិងឪ រហូតបានជួបនិងប្តីអ៊ី ហើយគាត់ទាំង២នាក់បានរៀបអាពាហ៏ពិពាហ៏តាមច្បាប់ រហូតមកដល់ពេលឥឡូវបានកូន៧នាក់សរុប តែកូនៗអ៊ីអត់សូវបានរៀនសូត្របានខ្ពស់នោះទេ ត្រឹមតែថ្នាក់បឋមសិក្សា។ អ៊ីបានសន្សំលុយបន្តិចបន្តួចរហូតទិញបានដីដែលមានទំហំធំគ្រាន់បើ នៅស្រុកវិញ ដើម្បីសង់ផ្ទះរស់នៅ ប្រើជីវិតសាមាញ់ជាមួយនិងធម្មតា ដោយដាំដំណាំ ចិញ្ចឹមសត្វលក្ខណៈគ្រួសារ ដោយមានកូនៗជួយផ្គត់ផ្គង់ និងលុយធ្វើផ្ទះជាដើម។*

ក៖ ចាសខ្ញុំជម្រាបរលឹកអ៊ី តើសព្វថ្ងៃនេះអ៊ីសុខសប្បាយទេអ៊ី?

ខ៖ ចាស សុខសប្បាយម្តងម្កា! គ្រាន់តែមានរោគនៅក្នុងខ្លួន។

ក៖ ចាសខ្ញុំឈ្មោះ កុយសភី បានមកធ្វើការសម្ភាសអ៊ី នៅឆ្នាំចរ សំរិតស័កពុទ្ធសារាជ ២៥៦២ អឺខែមគិសិ ទី៩កើត ថ្ងៃនេះគឺថ្ងៃអាទិត្យ ទី១៦ ខែធ្នូ ២០១៨។​នាមត្រកូលនិងនាមឈ្មោះរបស់អ៊ីតើមានឈ្មោះអ្វី?

ខ៖ ឈ្មោះ ម៉ល់ យិន!

ក៖​ចាសឈ្មោះហ្នឹងតើអ្នកណាជាអ្នកដាក់ឈ្មោះហ្នឹងអោយដល់អ៊ី?

ខ៖ ម៉ែឪ!

ក៖ ចឹងឈ្មោះ ម៉ល់ យិនហ្នឹងតើមានអត្តន័យយ៉ាងដូចម្តេច?

ខ៖ ម៉ល់ យិន មានអត្តន័យយ៉ាងម៉េច បើសិនជាជីតាខាងឪពុក!

ក៖ អូចឹង!ចុះតើអ៊ីមានឈ្មោះហៅក្រៅមួយទៀតដេស?

ខ៖ អត់ទេ!

ក៖ អត់ទេ?

ខ៖ មានតែឈ្មោះហ្នឹង!

ក៖ អ៊ីថ្ងៃខែឆ្នាំកើតនៅ?

ខ៖ ខ្ញុំដឹងតែ

ក៖ ឥឡូវឆ្នាំខ្មែរ?

ខ៖ ៥៨!

ក៖ ចឹងឥឡូវអាយុ៥៨ ក៏ប៉ុន្តែឆ្នាំខ្មែរត្រូវនឹងឆ្នាំអ្វីអ៊ី?

ខ៖ ឆ្នាំខ្មែរ អត់ដឹងផង

ក៖ ចាសដូចជាឆ្នាំអ្វី?

ខ៖ អត់ចាំផង!

ក៖ ចាសអត់ចាំទេ!​ ទៅអ៊ីឆ្នាំឆ្លូវ?

ខ៖ ឆ្នាំឆ្លូវ!

ក៖ ចាសចឹង៥៨?

ខ៖ ៥៨!

ក៖ ចាស៥៨ហើយមកដល់ពេលឥឡូវហ្នឹងចាស! អ៊ីមានសញ្ជាតិជាអ្វី?

ខ៖ សញ្ជាតិខ្មែរ

ក៖ តើអ៊ីមានឈ្មោះហៅក្រៅ១ទៀតដេស?

ខ៖ អត់ទេ! អត់មាននោះទេ

ក៖ ចាស! ចឹងអ៊ីមានទីកន្លែងកំណើតកើតនៅក្នុងភូមិ?

ខ៖ នៅខាងខេត្តតាកែវហ៎!!

ក៖ ចាសចឹងភូមិអ្វីដែរនៅនុង?

ខ៖ នៅនុងភូមិព្រៃឃ្លាំង

ក៖ ឃុំ?

ខ៖ អឺឃុំ បង្កាញ់

ក៖ ចុះស្រុក?

ខ៖ ស្រុកត្រាំង

ក៖ ត្រាំង? នៅខេត្តតាកែវ?

ខ៖ នៅខេត្តតាកែវ!

ក៖ ចាស! នាមត្រកូលនិងនាមឈ្មោះឪអ៊ីតើមានឈ្មោះអ្វី?

ខ៖ ឪពុករបស់ខ្ញុំឈ្មោះ ម៉ល់ ឆន

ក៖ ចាស! ចឹងសព្វថ្ងៃតើគាត់នៅរស់ហេស?

ខ៖ គាត់ស្លាប់! នៅឆ្នាំ៩៣ឯណោះ!

ក៖ តើគាត់ស្លាប់ដោយសារមូលហេតុអ្វីដែលបានគាត់ស្លាប់នុង?

ខ៖ ដោយសារតែគាត់ឈឺ!

ក៖ ចឹងគាត់មានអាយុប៉ុន្នានបានគាត់ស្លាប់?

ខ៖ កាលគាត់ស្លាប់អាយុ៥៩ នៅឆ្នាំ៩៣

ក៖ ចឹងតើមានដឹងថាគាត់បានចូលសិក្សានៅអាយុប៉ុន្នានដែរ?

ខ៖ ខ្ញុំអត់ដឹងផង!

ក៖ ចឹងតើមានដឹងថាគាត់ចេះអក្សរដេស?

ខ៖ គាត់ចេះ! ចេះបន្តិចៗ កាលពីដើម!

ក៖ ចុះគាត់មានចេះភាសាបរទេសដេស?

ខ៖ ទេ! អត់មានចេះនោះទេ!

ក៖ អត់ចេះភាសាបរទេសទេ?

ខ៖ ចាស! គាត់អ្នកស្រែសុត

ក៖ គាត់មានអត្តចរិតយ៉ាងម៉េចដែរ?

ខ៖ អត់មានអត្តចរិតយ៉ាងម៉េចនោះទេ គ្រាន់ជាអ្នកស្រែធម្មតា អត់មានកាច

ក៖ ចឹងគាត់មានអត្តចរិតស្លូតបូតអីចឹងណា!

ខ៖ ចាសអត់មានកាចសាហាវអីចឹងនោះទេ

ក៖ ចុះមុខរបររបស់គាត់?

ខ៖ ធ្វើស្រែ

ក៖​​ ចឹងធ្វើតែស្រែ១មុខនោះទេ?

ខ៖ ធ្វើតែស្រែ ធ្វើផ្ទះ ធ្វើជាងផ្ទះអីហ្នឹង!

ក៖អូចឹងគាត់ជាជាងផ្ទះដែរ!

ខ៖ ជាជាងផ្ទះ

ក៖ ចឹងគាត់កើតនៅក្នុងភូមិ ឃុំ ស្រុក ខេត្តអ្វី?

ខ៖ ឪពុកខ្ញុំហេស?

ក៖ ចាស

ខ៖ គាត់មិនបានដឹងថាកើតនៅឯណា មានស្រុកកំណើតនៅឯណានោះទេ ខ្ញុំអត់ដឹងដែរ គាត់មិនដែរនិយាយប្រាប់ផង!

ក៖ ចាស

ខ៖ក៏ប៉ុន្តែបងប្អូនរបស់គាត់មានម៉ាពេញនៅក្នុងភូមិរបស់ខ្ញុំរស់នៅហ្នឹង...

ក៖ ចឹងគាត់មានបងប្អូនដូចជាបងគេទី១?

ខ៖ អត់នោះទេ គាត់មានតែបងប្អូន២នាក់ ដែលស្លាប់នៅសម័យប៉ុលពតយកទៅវ៉ៃចោល

ក៖ ចឹងតើគាត់ជាកូនទី១?

ខ៖ គាត់នោះប្អូន!

ក៖ ចឹងចុះបងរបស់គាត់?

ខ៖ បងរបស់គាត់គឺនៅក្នុងបបរគេយកទៅវ៉ៃចោល...

ក៖ចាស ហើយទៅនាមត្រកូលរបស់ម្តាយអ៊ី?

ខ៖ ម្តាយខ្ញុំហេស! ម្តាយខ្ញុំ ចក់សុន

ក៖ ចាសចឹងមកដល់សព្វថ្ងៃគាត់នៅរស់?

ខ៖ ចាសគាត់នៅរស់តែសព្វថ្ងៃគាត់ឈឺ ងាប់មួយចំហៀងខ្លួន...

ក៖ ហឹម

ខ៖ សព្វថ្ងៃនៅនេះ

ក៖ នៅឯណាផ្ទះអ៊ីហ្នឹង?

ខ៖អត់ទេ នៅអូដា នៅសំពៅឡូននោះហ៎

ក៖ អូនៅជាមួយនឹងកូនដែរហ៎?

ខ៖ នៅជាមួយនិងនៅឯនុង...

ក៖ អូ! ចាស

ខ៖ គាត់ដើរមិនរួចផង

ក៖ តើគាត់បានចូលរៀនដល់ត្រឹមថ្នាក់ទីប៉ុន្នានដែរ?

ខ៖ ម្តាយខ្ញុំ គាត់អត់មានចេះអក្សរផង...

ក៖ ចឹងគាត់អត់ចេះអក្សរទេ?

ខ៖ គាត់អត់ចេះផង

ក៖ អូ គាត់អត់ចេះទេ! ថ្ងៃខែឆ្នាំកំណើតរបស់គាត់?

ខ៖ អត់ស្គាល់នោះទេ!

ក៖ ចាស! ហើយចឹងទៅ ទីកន្លែងកំណើតរបស់គាត់កើតនៅក្នុងភូមិ?

ខ៖ កើតនៅក្នុងភូមិព្រែកផ្នាំនុងតែម្តង

ក៖ ចាស! ហើយតើគាត់មានដែលបាននិយាយដំណើរប្រាប់ដល់អ៊ីដែរឬទេ ថាតើគាត់បានរៀបអាពាហ៏ពិពាហ៏ជាមួយនិងម្តាយអ៊ីហ្នឹង

ខ៖ គាត់បានរៀននៅឯហ្នឹងភូមិនេះតែម្តង នៅព្រៃរកា ហ្នឹង...

ក៖​ចឹងក៏ប៉ុន្តែគាត់មានបានជាប់សាច់ឈាមមកជាមួយអឺ ឪពុកអ៊ីណា តើគាត់មានបានជាប់សាច់ឈាមបងប្អូនដែរឬក៏អ្នកដ៏ទៃ?

ខ៖ អត់នោះទេ ជាអ្នកដ៏ទៃ ...

ក៖ ចឹងចង់និយាយថា កាលគាត់មុនហ្នឹង ពេលគាត់កាលដែលរៀបការហ្នឹង តើចាសទុំជាអ្នករៀបចំអោយឬក៏?

ខ៖ ចាសទុំជាអ្នករៀបចំអោយ!

ក៖ ចាស! ហើយទៅគាត់មានបងប្អូនដូចជាបងគេទី១មានឈ្មោះអ្វី?

ខ៖ គាត់មានបងប្អូនដូចជាបងគេទី១ឈ្មោះ​ឈិន

ក៖ ចុះដាក់នាមត្រកូលគាត់?

ខ៖ ហ្នឹង ចក់ ឈិនហ្នឹង

ក៖ ចាសចក់ ឈិន ហើយចុះភេទ?

ខ៖ ភេទប្រុស

ក៖ ចាសប្រាប់មក តើចក់អ្វីទៀត?

ខ៖ ចក់សាត

ក៖ ចាសភេទប្រុស?

ខ៖ អត់ទេ! ភេទស្រី តែស្លាប់ហើយ បានមកម្តាយខ្ញុំហ្នឹង ចក់ ឆុន ហ្នឹងហើយនៅតែប៉ុណ្ណឹង សព្វថ្ងៃនៅតែ២នាក់នោះទេស្លាប់អស់ហើយ នៅតែ២នាក់។

ក៖ ចឹងចុះចំណែកអ៊ីវិញតើអ៊ីមានបងប្អូនចំនួនប៉ុន្នាននាក់ដែរ?

ខ៖ ខ្ញុំហ៎?

ក៖ ចាស!

ខ៖ ខ្ញុំមានបងប្អូនចំនួនបាន៣នាក់

ក៖ ចឹងអ៊ីកូនទី១?

ខ៖ ខ្ញុំកូនទី១!

ក៖ ចឹងហើយចុះទី២?

ខ៖ ទី២នៅឯចំពៅឡូននោះដែរ

ក៖ ចាសឈ្មោះអ្វី?

ខ៖ ម៉ល់ ឈន់

ក៖ អូចាស!

ខ៖ ចាស

ក៖ តើអ៊ីបានរៀបអាពាហ៏ពិពាហ៏នៅក្នុងឆ្នាំណា?

ខ៖ នៅឆ្នាំ៨៤!

ក៖ តើអ៊ីមានបានបង្គាប់ថ្លៃទឹកដោះបានប៉ុន្នានដែរ?

ខ៖ អត់នោះទេ ខ្ញុំគ្រាន់តែបានរៀប!

ក៖ ចឹងគេបានជួនជំនួន...
ខ៖ រៀបតែម្តង

ក៖ ចឹងជូនដោយខ្លួនឬយ៉ាងម៉េច?

ខ៖គេរៀប គឺអត់មានរៀបការនោះទេ រៀបយកតែម្តង យើង

ក៖ ចឹងអត់មានថ្លៃបង្គាប់?

ខ៖ អត់ទេ!

ក៖ ចឹងគេរៀបយ៉ាងម៉េច?

ខ៖ កាលនុងប្តីរបស់ខ្ញុំ គាត់អត់មានម្តាយអីចឹង ...

ក៖ ហឹម

ខ៖ ចឹងគ្មាននោះទេ អោយតែថាបានរៀប ហើយខ្ញុំទិញអង្ក ទិញអី ធ្វើម្ហូបអីនុងបានរៀប

ក៖ ចឹងយើងធ្វើពិធីតូចៗតាចតែម្តងហេស?

ខ៖ ចាស!

ក៖ ចាសចឹងអោយគេដឹងលឺទៅ?

ខ៖ ចាស

ក៖ ក៏ប៉ុន្តែជាលក្ខណៈតូចតាចចឹងហេសយាយ?

ខ៖ ចាស

ក៖ ចាស! ចឹងរៀបនុង១ព្រឹកឬក៏១ថ្ងៃ?

ខ៖ តែ១ព្រឹក

ក៖ ចាស! ដល់ពេលទ្រា តើមានឈ្មោះអ្វីដែរ?

ខ៖ ឈ្មោះ សុខា

ក៖ ចាស! គាត់មានឆ្នាំកំណើតរបស់គាត់?

ខ៖ ឆ្នាំជូត

ក៖ តើមកដល់ពេលឥឡូវនេះតើគាត់មានអាយុប៉ុន្នាន?

ខ៖ ៥៩ហើយ

ក៖ ចុះតើគាត់មានបានចូលសិក្សាដល់ថ្នាក់ទីប៉ុន្នានដែរ?

ខ៖​ គាត់បានរៀនត្រឹមថ្នាក់ទី៧! ចាស!

ក៖ ចាស! ហើយគាត់ មានសញ្ជាតិជាអ្វី?

ខ៖ សញ្ជាតិរបស់គាត់ខ្មែរដែរនុងណា!

ក៖ ចាស ហើយចុះតើគាត់មុខរបររបស់គាត់ធ្វើអ្វី?

ខ៖ មុខរបរមានអ្វី សព្វថ្ងៃធ្វើស្រែ ធ្វើអី រកស៊ី

ក៖ ចាស!

ខ៖ មានធ្វើអីគាត់លក់នំចិញ្ចឹមកូននុងណា ហើយដល់ពេលចឹងគាត់ចាស់ទៅ​កូនចៅគេមិនអោយធ្វើអី គឺនៅមើលចៅមើលអី!

ក៖ ទៅ គាត់មានទីកន្លែងរបស់គាត់ តើនៅក្នុងភូមិ?

ខ៖ ភូមិកណ្តុរជ្រុំ ឃុំកណ្តុរជ្រុំនុង ...

ក៖ ចុះស្រុក?

ខ៖ ស្រុកពញ្ញាក្រែក

ក៖ ចុះខេត្ត?

ខ៖ ខេត្តត្បូងឃ្មុំ!

ក៖ ហើយទៅអ៊ី យ៉ាងម៉េចបានជាអ៊ីមើលឃើញទាហានឆ្លងខេត្ត?

ខ៖ ចុះបើសិនជាប្តីរបស់ខ្ញុំនៅឯនុង

ក៖ ចឹងគេបានធ្វើជាទាហាននៅឯខេត្តតាកែវនុង?

ខ៖ អត់នោះទេនៅភ្នំពេញតើ!

ក៖ ចុះនៅឯភ្នំពេញសោះមិចក៏បានឃើញគ្នានៅខេត្តនេះសោះ?

ខ៖ ដោយសារខ្ញុំមកនៅជាមួយនិងឪពុករបស់ខ្ញុំនៅពោធិចិនតុង...

ក៖ ចាសអ៊ីចូលនិយាយអំពីរឿងហ្នឹងមើល

ខ៖ ហើយទៅប្តីរបស់ខ្ញុំនោះគេបានធ្វើជាទាហាននៅឯនុង ហើយក៏បានជួបគ្នា ហើយខ្ញុំរកស៊ីទៅបានជួបគ្នា

ក៖ អូ!​ចឹងបានអ៊ីរកស៊ីទៅ បានជួបគ្នា

ខ៖ ចាស

ក៖ បាននិយាយគ្នាអី ហើយបានចាប់ចិត្តអីត្រូវរូវគ្នាអីហើយបានត្រូវរូវគ្នាអីចឹងទៅណាអ៊ី?

ខ៖ ចាស!

ក៖ ចាសៗ! ទៅអ៊ីមានកូនសព្វថ្ងៃមានប៉ុន្នាននាក់?

ខ៖ ខ្ញុំសព្វថ្ងៃមាន៧នាក់

ក៖ ចុះកូនទី១មានឈ្មោះអ្វី?

ខ៖ កូនទី១មានឈ្មោះ សួន ចាន់ធូ

ក៖ ចុះភេទ?

ខ៖ ភេទស្រី

ក៖ ចាសហើយចឹងតើមកដល់ពេលឥឡូវនេះ គាត់មានគូស្រករហើយឬនៅ?

ខ៖មកដល់ពេលឥឡូវនេះគាត់មានកូន៤នាក់ហើយ...

ក៖ អូ! ចឹងចុះស្វាមីរបស់គាត់មានឈ្មោះអ្វី?

ខ៖ ឈ្មោះ ចាន់ធូ

ក៖ ចឹងស្វាមីរបស់គាត់នុងហេស

ខ៖ ស្វាមីឈ្មោះ ទិត្រ ដូចជា ចៅ ទិត្រ

ក៖ ចៅ?

គ៖ ខ្ចៅ

ខ៖ ខ្ចៅ ទិត្រ ហ្នឹងហើយ

ក៖ អូចុះគាត់នៅខេត្តណាដែរគាត់?

ខ៖ នៅខេត្តកំពង់ធំ

ក៖ សុតតែនៅឆ្ងាយៗ?

ខ៖ ចាស

ក៖ ចឹងនៅឆ្ងាយៗណាស់ តើមានមូលហេតុអ្វីបានជាគាត់នេះចឹង?

ខ៖ ចុះបើសិនជានៅកាលនុងបានទៅធ្វើការ!

ក៖ ចឹងទៅធ្វើការនៅរោងចក្រ?

ខ៖ ចា!

ក៖ ហើយចឹងនៅកាលនុង តើកូនទី២?

ខ៖ ទី២ឈ្មោះ សួន គន្ធា

ក៖ ភេទ?

ខ៖ ភេទស្រី

ក៖ ចាស​! តើគាត់មានឆ្នាំអ្វី?

ខ៖ ឆ្នាំហ្នឹង ៣២ហើយ មិនដឹងឆ្នាំថោះឬរោងនោះទេ...

ក៖ ចឹងតើគាត់មានបានចូលសិក្សាដល់ត្រឹមថ្នាក់ទីប៉ុន្នានដែរ?

ខ៖ អូ! កូនខ្ញុំហើយ ក្រពេកមិនបានមានថ្នាក់ មានអីនោះទេ

ក៖​ចឹងអត់មានបានចូលរៀនទេដឹង?

ខ៖ ចាស! ក៏ប៉ុន្តែមកដល់ពេលឥឡូវវាគ្រាន់បានចេះអង់គ្លេសអី...

ក៖ អូ! ចឹងអត់មានបានចូលរៀនតែចេះអង់គ្លេស?

ខ៖ វាចេះអង់គ្លេស វាចេះមាត់នោះទេ

ក៖ ចឹងកូននុងអត់មានចេះអី អត់មានបានចូលរៀនតែដល់ពេលទៅរៀនភាសាអង់គ្លេសចេះ?

ខ៖ ចាស!​វាចេះចាំ វាបញ្ញា!

ក៖ ចាស! ចឹងឥឡូវបានធ្វើការ?

ខ៖ អត់មានបានធ្វើការនោះទេ នៅតែផ្ទះ...

ក៖ ចាសចឹងចុះកូនទី៣?

ខ៖ ទី៣ ឈ្មោះសួន សុខឃេង នៅសៀមរាប...

ក៖ ចាសចឹងអត់មានបានចូលរៀនដែរ?

ខ៖ កូនខ្ញុំអត់មានបានចូលរៀនទេ...

ក៖ចុះនៅសៀមរាបហ្នឹង

ខ៖ ឥឡូវហ្នឹង​ដើរលក់ត្រកួនអីហ្នឹង ដើរលក់នំ អីចឹងមកដូចគ្នា វេទនាពេក

ក៖ ចឹង កូននុងទៅសៀមរាបហ្នឹងធ្វើ

ខ៖ មានប្តីនៅឯនុង

ក៖​អូមានប្តីហើយចឹងតើប្តីរបស់គាត់មានឈ្មោះអ្វីដែរ?

ខ៖ ប្តីគេនុងនាមត្រកូលអត់មានស្គាល់នោះទេ ស្គាល់តែប្តីឈ្មោះ ឆៃ...

ក៖ ចុះមកដល់ឥឡូវ គាត់ប្រកបមុខរបរអ្វី២នាក់?

ខ៖ មុខរបរដើរទិញឥវ៉ាន់នៅតាមវត្ត!

ក៖ អូ!តើគាត់នៅឯនុងមានជីវៈភាពធូរធាហើយណ៎?

ខ៖មិនមានជីវៈភាពធូរធាអីប៉ុន្នាននោះទេ ធម្មតា ដូចថាមានបានទិញមានអីចឹងបានចាយ បើសិនជាមិនបានទិញក៏មិនបានចាយដែរ...

ក៖ ចឹងនៅគ្រាប់ខេត្ត!

ខ៖ ចាសហេសៗ

ក៖ ហាសៗ ចឹងរួចកូននៅសៀមរាបនោះយ៉ាងម៉េចដែរទៅ តើនៅសៀមរាបដែរហេស?

ខ៖ ចាស!

ក៖ហឹមចាស!​ហើយើចុះមកកូនទីប៉ុន្នាន?

ខ៖ កូនទី៥ នៅឯនុងដែរ នៅសៀមរាបនោះដែរ

ក៖ ចឹង! តើគាត់មានឈ្មោះអ្វី?

ខ៖ ឈ្មោះសឹមចាក់រិយ៉ា

ក៖ ចឹងកូនស្រី?

ខ៖ ស្រី!

ក៖ ចឹងអត់មានបាន

ខ៖ នុងរៀនបានត្រឹមថ្នាក់ទី៤ នេះ បានរៀន...

ក៖ អូបានចូលរៀនដែរ

ខ៖ ហ្នឹងហើយបានចូលរៀនបន្តិចដែរ

ក៖​ចាស! តើគាត់ទៅនុងធ្វើការងារអ្វីដែរ?

ខ៖ ទៅទិញឥវ៉ាន់នោះដូចគ្នា

ក៖ ចាសតើគាត់កើតនៅឯណាដែរ?

ខ៖ កើតនៅស្រុកដូចគ្នា នៅភ្នំពេញ ពោធិតុន...

ក៖ ចុះភេទ?

ខ៖ ភេទប្រុស ឆ្នាំជូត

ក៖ ចាតើគាត់មានបានចូលសិក្សាដែស?

ខ៖ បានសិក្សាបានថ្នាក់ទី៥និងទី៦ដែរនុងណា

ក៖ ចាសតើមានមូលហេតុអ្វីបានជាគាត់ឈប់ កូននុងរៀនចេះ?

ខ៖ កូននុងវេទនា

ក៖ អឹមចាស

ខ៖ អូស! ខ្ញុំវាវេទនាម៉ែនទែន

ក៖ ចាស! មកដល់ពេលឥឡូវហ្នឹង តើកូននោះបានធ្វើការងារអ្វីដែរ?

ខ៖ វាកំពង់តែធ្វើការងារនៅរោងចក្រជាមួយនឹងអាអយ!

ក៖ ធ្វើផ្នែកអីដែរកូននុង?

ខ៖ ធ្វើខាងផ្នែក កាន់ខាងម៉ាស៊ីន

ក៖ ចឹងហ៎!

ខ៖ មានខាងថ្នាំអី!

ក៖ ចាស! ហើយចឹងទៅកូនទី៦?

ខ៖ កូនទី៦នៅសៀមរាបដែរ

ក៖ អូ!

ខ៖ បានប្រកបមុខរបររកស៊ីនិងដូចគ្នា

ក៖ ចាស! អូ! ប៉ុន្នានឆ្នាំហើយ?

ខ៖ ទៅនៅឯនុងហេស?

ក៖ ចាសបានប៉ុន្នានឆ្នាំហើយ?

ខ៖ អាយុរបស់វា២១ទៅ២២ហើយ

ក៖ អូ!

ខ៖ វាបានបន្ទាប់អាពៅនោះ!

ក៖ អូចាស!ហើយទៅបន្តមកទៀត?

ខ៖ បន្តមកទៀតមានអានេះ១

ក៖ ចឹងនេះពៅគេហ៎?

ខ៖ ចាស!

ក៖ ហើយចឹងតើគេហ្នឹង កើតនៅឆ្នាំអ្វី?

ខ៖ កើតឆ្នាំអីនោះទេ ដឹងតែថាអាយុ១៤ឆ្នាំ អូ ឆ្នាំរកា

ក៖ អូចាស!

ខ៖ កើតនៅឆ្នាំខែណាអីក៏មិនចាំ

ក៖ ចាស ចឹងអត់មានបានចូលអីទេ?

ខ៖ ចូលតើរាល់ថ្ងៃ! បានត្រឹមលេខសូន្យ

ក៖ អូ!ចឹងរៀនចេះដែស?

ខ៖ បានរៀនចេះតើ!បានក មួយនុង

ក៖ ចាសចឹងបានចូលរៀនចាស! អ៊ីតាំងពីតូចមកដល់ពេលឥឡូវហ្នឹង តើអ៊ីបានរស់នៅជាមួយនឹងឪពុកម្តាយឬក៏អឺ ជីតាជីដូនមានដែរបាននិយាយដំណាល ពីជីវៈភាពគាត់រស់នៅកាលពីដើម ពីមុនមកដែរបាននិយាយដែរ?

ខ៖ អត់នោះទេ ខ្ញុំបានរស់នៅជាមួយនឹងម្តាយខ្ញុំតាំងពីដើមមក

ក៖ ចឹងរស់នៅជាមួយនឹងម្តាយ

ខ៖ ចាស!

ក៖ ចឹងតើម្តាយហ្នឹងមានដែលបាននិយាយអំពីជីវៈភាពគាត់ប្រាប់អីដេស?

ខ៖ ជីវៈភាពរបស់គាត់គឺដូចតែគ្នាបានធ្វើស្រែ ចិញ្ចឹមតែកូន វេទនាដែរ

ក៖ ចាស!

ខ៖ ចឹងបានជាខ្ញុំអត់មានបានរៀនហ្នឹង

ក៖ ចាស!

ខ៖ ក៏ប៉ុន្តែគ្រាន់តែថាអក្សរមើលបាន!

ក៖ ចឹងហ៎!

ខ៖​ ខ្ញុំបានរៀនអក្ខរៈកម្ម កាលជំនាន់ប៉ុលពត

ក៖ ចឹងអ៊ីមានបានឆ្លងកាត់នៅក្នុងសង្គមអ្វីខ្លះ?

ខ៖​ខ្ញុំបានឆ្លងកាត់សង្គមប៉ុលពតហ្នឹង

ក៖អាពត!

ខ៖ ចាស ខ្ញុំទាន់សង្គមលន់ណល់ដែរតើ!

ក៖ ចឹងហ៎!

ខ៖ចាស

ក៖ លន់ណល់យ៉ាងម៉េចដែរជីវៈភាពរស់នៅកាលនៅក្នុងសម័យនុង?

ខ៖ កាលនុង ខ្ញុំនៅតូចដែរ នៅកាលសម័យលន់ណល់នុង អាយុប្រហែល១២

ក៖ ចឹងកាលនុងមានការលំបាកយ៉ាងម៉េចខ្លះទៅអ៊ី?

ខ៖ អូស! កាលនុងខ្ញុំលំបាកណាស់ ខ្ញុំរត់គ្រាប់ភ្លោងអី វេទនាម៉េនទែន

ក៖ ចាស!

ខ៖ ហើយបែកអីចូលដាំនៅក្នុងរន្ធ ចឹង

ក៖ ចាស!

ខ៖ យាយលូងនៅក្នុងរន្ធហ្នឹងចឹងទៅណា

ក៖ ចាស!

ខ៖​ដើម្បីដាំបាយនៅក្នុងហ្នឹង អត់ហ៊ានអោយឃើញផ្សែងនោះទេ ខ្លាចកប៉ាល់ហោះទំលាក់

ក៖ហឹម!

ខ៖ខ្ញុំវេទនាតាំងពីនៅតូចតែម្តង ជីវៈភាពនោះក៏វាវេទនាដែរ

ក៖​ចាសរួចពីនុងមក?

ខ៖ រួចពីនុងមកបានចូលនៅក្នុងអាពត

ក៖ ចាស!

ខ៖ កាលពីចូលនៅក្នុងប៉ុលពតនោះក៏វេទនាដែរ

ក៖ ចូលអាពតនុង តើគេអោយអ៊ីអឺ រស់នៅយ៉ាងម៉េចដែរ?ហើយទ្រព្យសម្បត្តិយ៉ាងម៉េច? ហើយការហូបចុកយ៉ាងម៉េចដែរ?

ខ៖ ចាស! ការហូបចុកមិនដែលបានគ្រាប់គ្រាន់ដែរ បាយតែមួយវែកៗ បបរមួយវែកៗហ្នឹងហើយរួចទៅ ពួកខ្ញុំបានដើរកាច់កាដៀងខែតអីនុង

ក៖​ចាសចឹងគេបានប្រើអ៊ីអោយដើរកាប់ដើមកាដៀងខែតធ្វើជី?

ខ៖ ធ្វើជី

ក៖

ខ៖ គេធ្វើជីគេនោះ! ហើយគេបានអោយខ្ញុំហ្នឹងមកធ្វើជីលេខ១ទៀតណា

ក៖ ចឹងជីលេខ១នុងយ៉ាងម៉េចគេ?

ខ៖ ជីអាចម៏! ដើរដួសនៅតាមបង្គន់!

គ៖ អឺស!

ខ៖ កាលនុងខ្ញុំនៅកុមារ ហើយចឹងសែងមកតែម្តងណា! ហើយកាលនុងអាយុ១៧ទៅ១៨ឆ្នាំហើយ កាលនុងកុមារ ហើយមិនដើរដួសនៅតាមបន្ទីពេទ្យ !

ក៖ អូស!

ខ៖ ដួសនៅតាមបង្គន់ហ្នឹង មានអាធុងស៊ាំងយើងហ្នឹង កាត់ហើយននាំគ្នាសែង ហើយយកវាមកកូដាក់ស្លឹកកាដៀងខេត្តនុងណា

ក៖ ចាស

ខ៖ ហើយបោះពុម្ពវា

ក៖ ចាស

ខ៖ហើយបោះពុម្ពវាដូចដុំឥដ្ឋយើងចឹង

ក៖ ចាអូ!

ខ៖ ដូចគ្នា

ក៖ ចឹងកូលាយហើយបានរឹង

ខ៖ ចាសចុះដីដំបូកនោះមិនស្អិត?

ក៖ចាស

ខ៖ចឹងសុតតែកាប់ដីដំបូក អត់មានកាប់ដីយើងធម្មតានោះទេ

ក៖ ចឹងបានយកមកលាយ?

ខ៖ ចាស! អ្នកកោះកុងមានអីនេះនោះណា វាមិនដូចដីយើងណា

ក៖ ចឹងធ្វើនុងអត់មានអនាម័យអីទេ?

ខ៖ អត់មានទេ ទទេរតែម្តង!ដៃទទេរ តែយើងមានស្អីយកទៅចាប់ចឹងណា

ក៖ អីស!

ខ៖ វាមានស្អីវ៉ៃដៃយើងច៊ែក!

ក៖ ហឹម

ខ៖ ហើយខ្ញុំថា ចុះបើសិនជាចាប់ចឹងទៅវាស្អុយ លាងមិនច្រាស់​ចឹងទៅហូបបាយសុតតែមេរោគចូលទៅតាមក្រចក?

ក៖ ចាស

ខ៖ ហើយក្រចកអីកាត់ឡើងដល់សាច់នោះណ៎

ក៖ ឡើងត្រងិលអស់ហើយ?

ខ៖ ចាស! ហើយចុះដង្ហូវ វាវាលនៅតាមដៃឡើងច៊ែក

ក៖​ចឹងដូសលាមកនុងនៅនឹងដៃឬក៏មានអីចូក?

ខ៖ អត់នោះទេ មានបោយគេ

ក៖ ចឹងចូកនៅបោយគេនុង?

ខ៖ គេធ្វើបោយត្រលោកហើយ យើងយកមកចូកចឹងហើយដាក់

ក៖ នៅក្នុងថុងស៊ាំងនុងទៅ?

ខ៖ បើសិនជាមានស្រកីដូងនោះ ជូនកាលនែក ស្រង់ស្រកីដូងចោល! អូស! ឆ្អែកហើយខ្ញុំ

ក៖ ចឹងនៅនឹងដៃផ្ទាល់?

ខ៖ នៅនឹងដៃផ្ទាល់តែម្តង វាមិនអោយពាក់ស្រោមដៃអី

ក៖ ចាស!

ខ៖ ចឹងឆ្អែកអស់

ក៖ ហឹម ចឹងនៅក្នុង១ថ្ងៃហ្នឹង តើគេមានបានអោយយើងដើរដួសនៅតាមបង្គន់នុងបានប៉ុន្នានបង្គន់ទៅ?

ខ៖ បានដូចថា៤ទៅ៥ធុងចឹងទៅណា ដល់ពេលស្អែកឡើងដើររកទៀតទៅ!

ក៖ ដើររកស្លឹកកាដៀងខេតហ្នឹង?

ខ៖ ដើររកដួសទៀតចឹងទៅ នៅក្នុង៤ទៅ៥ធុងនុងដើររកទាល់តែអស់

ក៖ ចាស

ខ៖ ហើយមកដល់ពេលនៅមន្ទីពេទ្យវាមានរោគច្រើនតែមែនទែន អ្នកខ្លះរោគនេះអ្នកខ្លះរោគនោះ តែថាអត់មានម៉ាសពាក់នោះទេ មិនដឹងត្រូវធ្វើយ៉ាងម៉េចណា

ក៖ ចាស

ខ៖​ចឹងមានតែក្រមាយើង ចង់ចឹងរុំចឹង ហើយយកបោយដូសដាក់នៅក្នុងធុងស៊ាំងមក

ក៖ ចាស!! ហឺស!

ខ៖ កាលពីមុនដំបូងនោះ វាខ្ពើមណាស់ ចង់រកក្អូត ដល់ពេលយូរៗទៅចាប់ដង្កូវចេញចឹងមក

ក៖ អឹម!ៗៗ

ខ៖ ស៉ាំមទៅលែងខ្ពើម

ក៖ ចាស! អូស!

ខ៖ ខ្ញុំហើយអ្នកខ្ពើម តែថាមកដល់ពេលឥឡូវនេះវិញ ក្អូតងាប់ហើយខ្ញុំ មកដល់ពេលឥឡូវនេះ

ក៖ ចាស! រួចទៅមកដល់ពេលឥឡូវនេះអ៊ីតើគាត់មានបានអោយអ៊ីធ្វើការងារនេះដ៏ដែរចឹងទៅ អត់មានធ្វើការងារអ្វីខ្លះ?

ខ៖ ដល់ពេលនេះទៅ ហើយបានគេរើសអោយខ្ញុំមកកាត់ដេរវិញ!

ក៖ ហឹមអ៊ី

ខ៖ គេឃើញថាយើងធ្វើការងារល្អ ចឹងហើយគេបានរើសយើងអោយមកកន្លែងកាត់ដេរវិញ

ក៖ ហឹម

ខ៖ ចូលកាត់ដេរប្រហែលជាបាន៧ឆ្នាំហើយ

ក៖ ចឹងដេរខោអាវយើងខ្មៅៗហ្នឹង?

ខ៖ ខោអាវដែរខ្មៅៗកងទ័ពនុងណា ខោអាវទ័ពចល័តអីនុង

ក៖ ចាស

ខ៖ នៅក្នុង១ថ្ងៃដូចថា គេអោយដេរ នៅក្នុង១ថ្ងៃ៥កំផ្លេរ តែថាពីណាគេដេររួចនោះក៏ដេរទៅ

ក៖ ចឹងដេរសេរីណ៎?

ខ៖ សេរី អោយតែថាបានចឹងទៅណា

ក៖ ចឹងអោយតែបាន៥កំផ្លេ

ខ៖​ដូចថានៅបានអោយ១ខែ ដេរបាន១០០០កំផ្លេចឹងណា ហើយនៅ១ខែហ្នឹងដេររួច​គេបញ្ជូនយើងនៅតាមកងចល័តទៀត យើងដេររួចហើយជួនតាមកងចល័តទៀត ខ្ញុំបានគេបញ្ជួនទៅកងចល័តឯកោះអីនោះហ៎ ឆ្ងាយណាស់ហួយកំពតទៀតណា នៅដល់កោះកុងហ៎!!​ដើរទៅគ្រាប់កន្លែង សុតតែ ដើរទៅ មិនមែនដើរនៅតាមឡាននោះទេណា សុតតែទូកនិងកាណូត

ក៖ ហឹម

ខ៖ នៅកណ្តាលសមុទ្រនោះក៏មានដែរ ខ្ញុំ

ក៖ អូ

ខ៖ វេទនាណាស់!

ក៖ ចឹង

ខ៖ គឺថាលង់ទឹកនោះម្តងដែរ!

ក៖ លង់?

ខ៖ លង់ទឹកសមុទ្រវាកាលាបទូក ខ្ញុំផ្តាំអស់ហើយស្មានតែងាប់ទៅហើយ ចេះអត់អី ចេះកងទ័ព ខ្ញុំងើបមកមួយសារទៀតចេះកងទ័ពចាប់បានដាក់នៅលើទូកភ្លាម ចេះហេង

ក៖ ចឹងកាលនុងគេអោយចល័តទៅទៀត!

ខ៖ ចាស

ក៖ ចឹងដល់ពេលយើងបានធ្វើរួច១កន្លែងហើយគេអោយទៅ១កន្លែងទៀត?

ខ៖ ចាស! បានចល័តជួយស្ទូងប្រជាជន ដកសំណាបចឹងណា

ក៖ ចាស!

ខ៖ បានជួយស្ទង់ជួយអី បានរែកកណ្តាប់រែកអីហ្នឹង

ក៖ចឹងអ៊ីគេបានធ្វើការងារហ្នឹង ចេះតែធ្វើរួចៗផែនការណ៏គេនុង អត់មានគេដាក់វិន័យអីនោះអត់ទេហេស?

ខ៖ អត់ទេ!

ក៖អូ

ខ៖ អត់ដែរនោះទេ! គ្រាន់តែថាម្តាយរបស់ខ្ញុំគាត់បានដេកពេទ្យចឹងទៅណា ហើយគាត់បានវ៉ៃទំនប់ ដល់ពេលគាត់បានឈឺ ចឹងទៅ ខ្ញុំយកត្រីអោយដល់គាត់ ដល់ពេលហើយគេស្តីអោយខ្ញុំ គេថាគេមិនដែលថាធ្វើបាបយើងអោយយើងធ្វើពលកម្មអីយើង១នោះអត់ទេ គេដឹងថាយើងធ្វើការងារល្អ ដល់ចឹងកាលនុងគេយកទៅងាប់យើងមិនខំធ្វើការល្អ បើសិនជាគេយកទៅវ៉ៃទាំងខ្សែៗ

ក៖ ទៅអ៊ី តើអ៊ីដែរឃើញនឹងភ្នែកឬក៏យ៉ាងម៉េច?

ខ៖ ខ្សែហ្នឹង ខ្សែគោលយើងហ្នឹងចង់ ទៅចឹង ចង់ស្លាបសេក

ក៖ ចងស្លាបសេកដើរ

ខ៖ ចឹង ចង់ចឹង!!​ចេះ!!

ក៖ ចឹងដើរទៅ

ខ៖ ស្រាក់ចឹងដូចគ្នាយកទៅ!

ក៖ អូស!

ខ៖ ហើយទៅខ្ញុំឃើញ ដល់ពេលឃើញចឹងខ្ញុំឈរមើលចឹងទៅវាអត់មានថាអីនោះទេ បើសិនចជាអ្នកថ្មី តែថាមិនស្រួលនោះគេវ៉ៃចោល កាលពីពេលមុនដំបូងនោះលំបាកណាស់ ដល់ទៅវាយើងធ្វើការបានល្អណា

ក៖ ចាស

ខ៖ ដល់ពេលយើងបានធ្វើការងារល្អចឹងទៅ ចេះយកចិត្តយើងចេះស្រលាញ់យើងចឹងទៅណា

ក៖​ចាស

ខ៖ខ្ញុំសូមទៅធ្វើកងចល័តរហូត ហើយអត់មានអោយខ្ញុំទៅធ្វើនោះទេ ថាតើចង់ទៅធ្វើកងចល័តធ្វើអី? ពិកបាកណាស់ណា ទៅព្រៀតម្តាយ ព្រៀតឪពុកចឹងណា ព្រៀតបងប្អូន​ចឹងហើយតើហែងចង់ទៅធ្វើអី?

ក៖​ចាស

ខ៖​ចឹងថាហែងនេះទៅធ្វើអី បើសិនជាទៅនាំតែវេទនា ឃើញមុខម្តាយឪពុកនោះផង

ក៖ អូ

ខ៖ ខ្ញុំយំណា! ដេកយំអត់មានស៊ីបាយនោះទេ ដល់ពេលចឹងតាមលួងថាអូនឯង ចង់ទៅធ្វើអីមិនបាច់ទៅនោះទេ គេរកតែមនុស្សណាខ្ចិល យកទៅធ្វើការនៅខាងក្រៅ

ក៖ ចាស

ខ៖ហើយថាបើសិនជាដូចជាហែងចឹងគេមិនអោយហែងចេះនោះទេ គេចេះតែលួចលួងហែងស្ងាត់ៗចឹងណា

ក៖ ចាស!

ខ៖ គេស្រលាញ់ដល់យើងព្រោះអីគេថាយើងធ្វើការងារល្អ!

ក៖ ចាស

ខ៖ដល់ពេលខ្ញុំតែថាធ្វើនោះធ្វើហើយ ខ្ញុំអត់មានចេះខ្ចិលនោះទេ

ក៖ ចាស

ខ៖ បើសិនជាធ្វើនោះគឺថាទាល់តែដល់ម៉ោងឯណោះ

ក៖ ចា

ខ៖ ធ្វើដូចថាទាល់តែម៉ោង៩កន្លះចឹងចប់ហើយណា ដល់ពេលម៉ោង១១អីចេញហើយ

ក៖ ចាស

ខ៖គេធ្វើដូចយើងធ្វើការសព្វថ្ងៃចឹង ម៉ោង៥ដល់ផ្ទះ ម៉ោង១១ដល់ផ្ទះចឹងណា យើងចូលនៅម៉ោង៧ចឹង ម៉ោង១១ចេញ គេធ្វើដូចជាយើងសព្វថ្ងៃស៊ីឈ្នួលគេចឹងណា

ក៖ ចឹងគេបានអោយគាត់បានមកផ្ទះ ជួបជុំឪពុកម្តាយដែរហ៎?អត់មានបែកផងហ៎?

ខ៖ អត់ទេ! អត់មាននៅជួបជុំនោះទេ ម្តាយនៅកងចល័តផ្សេង!​កូននៅដោយកូន ម្តាយនៅដោយម្តាយ ចុះប្អូនខ្ញុំនេះនៅតូចនោះ ហើយប្អូនខ្ញុំអានេះនៅកងកុមារ

ក៖ ចឹងតែថាអ៊ីបានមកសម្រាកនៅផ្ទះ?

ខ៖ អត់ទេ! ខ្ញុំអត់មានបានមកផ្ទះទេ បានមកសម្រាក នៅកន្លែងគេនុងណា នៅកន្លែងកាត់ដេរ

ក៖ ចាស

ខ៖ ហើយដល់ពេលយើងដើរចល័តនៅតាមភូមិនិងនៅកន្លែងគេនុងយើងដេកនៅតាមផ្ទះប្រជាជន ដេកហើយយាមទៀតហ៎

ក៖ ចឹងដាក់វេនគ្នា?

ខ៖ ដាក់វេនគ្នា!

ក៖ ចឹងមានម្នាក់ម្តងអីចឹងទៅ?

ខ៖ ចាស

ក៖ ហើយចឹងបាយមានតែ១វែកម្នាក់នោះទេ

ខ៖ ចាសហើយចឹងអ៊ី នៅកន្លែងនុងគេចេះអោយបាយ ហើយដល់ពេលខាងខ្ញុំនេះគេអោយបបរ

ក៖ ចាស

ខ៖ ចឹងនេះដោយកន្លែងនោះទេ!

ក៖ ចាស

ខ៖ នៅកន្លែងខ្លះបបរលាយដំឡូង ចំមើលណា

ក៖ ចឹងនៅខេត្តអ៊ីនុង អោយដោយកន្លែងណា

ខ៖ ដោយកន្លែងនោះទេ ចាំមើលណា លាស្លឹកលាយត្រួយវានុង ហាន់ដាក់លាយតែម្តង ដល់ចឹងខ្ញុំថា ខ្ញុំហូបអត់កើតទេ ចឹងខ្ញុំទៅដេកនៅពេទ្យគេអោយខ្ញុំដេកចឹងណា

ក៖ ចាស

ខ៖ ហើយចឹងខ្ញុំបានប្រាប់គេថាខ្ញុំអត់ហូបនោះទេ តើយ៉ាងម៉េចបានជាអោយខ្ញុំហូបចឹង?

ក៖ ចាស

ខ៖ ដល់ហើយចឹងខ្ញុំរត់មកកន្លែងមន្ទីខ្ញុំវិញ មកកន្លែងខ្ញុំកាត់ដេរវិញ ហើយទៅពេទ្យមកតាម ដល់ពេលពេទ្យមកតាម ប្រធានរបស់ខ្ញុំថា អឺ! ម៉េចពេទ្យឯងអោយកូនចៅរបស់ខ្ញុំស៊ីបបរចឹង? កូនចៅខ្ញុំតើមានកំលាំងណាមកធ្វើការប្រើកងទ័ពបំរើប្រជាជន ថាចឹងណា

ក៖ ចាស!

ខ៖ បានយកទៅ បានហូបបាយជាប់ ហើយបានហូបចឹងទៅយើង មានម្ហូបឆ្ងាញ់ៗទៅ បានបាយឆាត្រាប់ ស្ងោរត្រឡាចអីចឹងណា

ក៖ ចាស

ខ៖ បានចឹង កាលនៅពីពេលមុន ស្ងោរដំបូង ត្រីចំហុយ យើងហ្នឹងអោយស៊ីណា ចឹងចំហ៊ុយ១ខ្ទះៗអោយស៊ី

ក៖ ចាស

ខ៖ ចឹងបានថាដល់ពេលខ្ញុំ ស្រែកទៅបាន បានវិញ

ក៖ ហឹម! ហើយបន្ទាប់មកពីនុងមក តើគេមានអោយអ៊ីធ្វើអ្វីទៀតទេ?

ខ៖ មានបានធ្វើអ្វី ទាល់តែបែក!

ក៖ ទាល់តែបានដាក់ពីប៉ុលពត

ខ៖ ចាសដល់ទាល់តែដាច់តែម្តង

ក៖ ចឹងតើគេមានបានឃើញយើងដែស កាលគេគៀលឡើង?

ខ៖ ឃើញ!​គេតាមមកហៅដែរ ក៏ប៉ុន្តែខ្ញុំថា ខ្ញុំអត់ទៅនោះទេ ដល់ចឹង តិចៗ កំពង់ដេកៗនោះគេតាមហៅយកទៅសម្លាប់ចោល?

ក៖ ចាស

ខ៖ ចេះអត់មានអីដែរ

ក៖ ចាស

ខ៖ ខ្ញុំដេកៗ ខ្ញុំអត់ហ៊ានដេកនៅជាមួយនឹងឪពុកម្តាយខ្ញុំនោះទេ ខ្ញុំបានទៅដេកនៅតាមស្មុក នៅកន្លែងបេគេដាក់ស្រូវនោះ ខ្ញុំទៅដេកនៅគៀនៗនុង ខ្លាចគេមករកខ្ញុំណា ពេលនុងថាគេមកតាមខ្ញុំដល់ទៅ៣ដង ថាតាមមកដើម្បីបាញ់ចោលបាត់ហើយណា

ក៖ ចាស

ខ៖ ក៏ប៉ុន្តែចេះអត់មានអីដែរ ចេះទឹកដោះម្តាយយើងថ្លៃចឹងហើយយើងបានរស់មកដល់សព្វថ្ងៃហ្នឹងណា ឃើញថាគ្រាប់សព្វចឹងណា

ក៖ ចាសចឹងថ្លៃមែនអី

ខ៖ ចាសថ្លៃមែន! គេមកតាមហៅខ្ញុំ ហើយខ្ញុំថាអត់មានអោយកូនខ្ញុំទៅនោះទេ

ក៖ ហ្នឹងហើយ

ខ៖ ទៅជបលាអីចឹងណា ថាទៅដល់កន្លែងនុង កំពង់ប្រជុំជបលានុងមានអី គេទមា្លក់គ្រាប់បែក ងាប់!!

ក៖ ចឹងអោយយើងសប្បាយម៉ានេះនុងទៅ ហើយទម្លាក់គ្រាប់បែក អោយងាប់?

ខ៖ ចាស! ក៏ប៉ុន្តែខ្ញុំអត់ទៅ ខ្លះអត់មានចំកន្លែងពួកខ្មាំងនោះទេ​ មានខ្លះ វាមានតិចអ្នកនោះ ហើយចេះកន្លែងខ្លះវាភ្លៀងព្យុះអី ហើយកន្លែងខ្លះកំពង់ប្រជុំចឹងហើយថា បងប្អូនអត់អោយចេញនោះទេ ហូបនំបញ្ជុក ហើយស្រាប់តែផ្គរ ភ្លៀងលឺគ្រាំងៗមកហើយចឹងអត់មានបានធ្វើអី

ក៖ ចាស

ខ៖ រួចខ្លួនចឹងទៅណា

ក៖ ចាស

ខ៖ ហើយខ្ញុំអត់បានទៅគ្រាន់តែលឺគេនិយាយ ចេះរួចមកបានពីរនាក់ម្តាយខ្ញុំចេះមកដល់ស្រែអំបិលយើងនេះ...

ក៖ ចាស

ខ៖ មកដល់ស្រែអំបិលហ្នឹង ខ្ញុំប្រុងទៅកោះកុងវិញ ហើយម្តាយខ្ញុំអត់អោយទៅ ចឹងខ្ញុំមកវិញជាមួយហ្នឹង គាត់ចេះទៅ ហើយខ្ញុំមកវិញផងអីផង...

ក៖ ចាស

ខ៖ មកតាមគាត់នៅតាកែវនុង ហើយបានខ្ញុំនៅតាកែវបាន១ឆ្នាំហើយចឹង បានខ្ញុំនៅជាប់ជាមួយនិងឪពុកខ្ញុំណា...

ក៖ ចាស

ខ៖ ហើយឪពុកខ្ញុំ គាត់មានប្រពន្ធចុងទៀតនោះ

ក៖​អូ…

ខ៖ អាពតរៀបអោយ ហើយដល់ពេលម្តាយខ្ញុំក៏អាពតរៀបអោយដែរ ...

ក៖ ចា

ខ៖​គាត់បែកគ្នា ម្តាយខ្ញុំគាត់ទៅកោះ ហើយដល់ពេលឪពុករបស់ខ្ញុំ គាត់នៅឯភ្នំពេញនេះ ដល់ចឹងគាត់បានចេញពីភ្នំពេញទៅគេរៀបអោយទៅ

ក៖ ចឹងបែកគ្នាចឹង ដល់ពេលបែកមកមានរាងៗខ្លួនវិញ?

ខ៖ អឺ! រាប់អានគ្នា

ក៖ ចឹងនេះក៏មានប្តី ហើយនោះក៏មានប្រពន្ធ?

ខ៖ ចាសរាប់អានគ្នាទៅ!

ក៖ ហឹម

ខ៖ ដល់នេះចឹងទៅឪពុករបស់ខ្ញុំក៏ស្លាប់ទៅ ឪពុកចុងក៏ស្លាប់ ឪពុកខ្ញុំបង្កើតក៏ស្លាប់

ក៖ ហើយចុះម្តាយបង្កើតស្លាប់ទៀត?

ខ៖ ខ្ញុំអត់មានស្លាប់នោះទេ មកដល់សព្វថ្ងៃគឺងាប់១ចំហៀងខ្លួនហ្នឹងហើយ

ក៖ អូ ! ហ្នឹងហើយដល់ពេលដាច់ពីរបបប្រល័យពូជសាន៏ហ្នឹងហើយអ៊ីបានមករស់នៅពោធិចិនតុងនេះទៅហេសអ៊ី?

ខ៖ ហ្នឹងហើយ

ក៖ ចឹងអ៊ីនៅកាលនុងធ្វើអីដែរនៅពោធិចិនតុងនេះ?

ខ៖ ខ្ញុំធ្វើស្រែ

ក៖ ធ្វើស្រែ?

ខ៖ ចាស

ក៖ ចឹងដីស្រែនុងមកដល់ពេលឥឡូវ?

ខ៖ អត់នៅនោះទេ មកដល់ពេលឥឡូវលក់អស់ហើយ...

ក៖ ចាស!

ខ៖ ខ្ញុំលក់ មើលនៅកាលនុងឆ្នាំប៉ែតប៉ុន្នាននោះទេ ដល់ពេលឪពុករបស់ខ្ញុំស្លាប់ខ្ញុំបានលក់ចេញ ហើយទៅនៅខាងតាកែវវិញ

ក៖ហ​ឹម

ខ៖ បានទៅនៅតាកែវ ក៏វេទនាពេក​ចឹងខ្ញុំរត់មកភ្នំពេញវិញទៀត

ក៖ ចាស

ខ៖ មកពោធចិនតុងនេះទៀត

ក៖ ចាស

ខ៖ មកពោធិតុង ដល់ពេលខ្ញុំលក់លៀស លក់អីចឹង ខ្ញុំទៅនៅឯចំពូលវន្តឯណោះ

ក៖ ចាស

ខ៖ លក់លៀសនៅរោងចក្រចំពូលវន្ត!ឯនោះ

ក៖ ចាសអូ! ចឹងទៅលក់ទៅបានហាលបានមួយថ្ងៃបានប៉ុន្នានកំប៉ុង?

ខ៖ ១ថ្ងៃខ្ញុំលក់២បេ

ក៖ ចឹងដាច់ណាស់ចឹង

ខ៖ បាន១ថ្ងៃគឺបាន៨ធុងបេត្រូហ្នឹង

ក៖ ចាសអ៊ីបានចំណេញនៅក្នុង១ថ្ងៃបានប៉ុន្នានដែរ?

ខ៖​នៅក្នុង១ថ្ងៃខ្ញុំបានចំណេញបាន៤ទៅ១០ម៉ឺន តែថាវាមិនចំណេញនៅសល់នោះទេ បើសិនជាយើងមានកូនច្រើន កាលនុងកូនរៀនច្រើន កូនអាប្រុសៗនោះ

ក៖ ចាស បកមកវិញអ៊ីបានលក់ដីអស់ហើយចឹងអ៊ីបានជួលផ្ទះគេ?

ខ៖​ចា! ដល់ពេលលក់ដីអីអស់ចឹង ខ្ញុំបានជួលផ្ទះគេ ជួលផ្ទះគេលក់លៀសលក់អី ដល់ទៅពេលហើយបានដូចថាដីនេះថោក ចឹងក៏កូនរបស់ខ្ញុំធ្វើការ ហើយផ្សំលុយចឹងទៅ បានទិញទៅ បាន១៥០០ហ្នឹង

ក៖ ចា! ចឹងបាននៅមកដល់សព្វថ្ងៃហ្នឹង?

ខ៖ ចា

ក៖ អូចាស! ហឹស! មកដល់មូលហេតុអ្វីបានជាអ៊ីបានផ្លាស់មករស់នៅនេះវិញ?

ខ៖ ខ្ញុំបាននឹកឃើញថា បើសិនជាយើងងាប់ទៅមានតែដុតចោលណា

ក៖ ចា

ខ៖ ចឹងនឹកឃើញថាមានកូនមានចៅចឹងយើងបានមករស់នៅ រកដីរកផ្លីអីនៅទីនេះចឹង បានមួយដុំចឹងទៅ យើងបានដីណា

ក៖ ចាស

ខ៖ ចឹងនេះជាដីរបស់យើងផ្ទាល់​ដល់ពេលខ្លាចថាងាប់ទៅអត់មានដីខ្លួនឯងផ្ទាល់ចឹងណា

ក៖ចាស

ខ៖ ចឹងក៏រកបានឈ្លៀតបានប៉ុណ្ណឹងណា

ក៖ ចាស

ខ៖ ចាស

ក៖មកដល់ពេលអ៊ីបានប៉ុណ្ណឹង ដំបូងហ្នឹងតាមរយៈអ្នកណាដែរ?

ខ៖ មកតាមរយៈយ៉ាននេះ

ក៖ អូគាត់នាំមកហ៎?

ខ៖ នាំមក

ក៖ ចុះពេលអ៊ីបានទិញដីនុងអស់ប៉ុន្នានទៅកាលនុង?

ខ៖ ១៥០០

ក៖ ចាស

ខ៖ អស់១៥០០ជាងហើយទាំងចាក់ដី

ក៖ ដីហ្នឹងក្បាលប៉ុន្នាន ហើយបណ្តោយប៉ុន្នានដែរអ៊ី?

ខ៖ ក្បាល៣៥

ក៖ ធំហ៎ ហើយចុះបណ្តោយ?

ខ៖ បណ្តោយជាង១០០

ក៖ អូ! រួចទៅអ៊ីធ្វើផ្ទះនេះ ក្បាលប៉ុន្នាន ហើយបណ្តោយប៉ុន្នាន?

ខ៖ បណ្តោយ៧អីហ្នឹង មិនបានដឹងជាប៉ុន្នាននោះទេ៦ឬ៥កន្លះមិនដឹងអត់មានបានសួរដែរ អត់ដឹង

ក៖ ចុះធ្វើអស់ទឹកប្រាក់ប៉ុន្នានដែរអ៊ី?

ខ៖ អស់៦០០០

ក៖ ចឹងនេះកំលាំងញើសឈាមរបស់អ៊ីនិងប្តីហេ?

ខ៖ អត់ទេ!ៗ នេះសុតតែជាកំលាំងញើសឈាមកូនទាំងអស់ ខ្ញុំអត់មានអីបន្តិចនោះទេ នេះសុតតែជាកូនជាអ្នកជួយ

ក៖ ចឹង

ខ៖ នេះខ្ញុំមានតែរូប

ក៖ហឹមចាស

ខ៖ ចឹងនេះកូនជាអ្នកធ្វើអោយអីអោយ យើងនេះគ្មានស្អីនោះទេ!

ក៖ ចាស! កូនបានអោយចឹងទៅ បានផ្សំៗ ធ្វើទៅនេសអ៊ី?

ខ៖ ចាស

ក៖ ចឹងអ៊ីរាល់តែថ្ងៃ!

ខ៖ រាល់ថ្ងៃកូនបានអោយខ្លះមក រដ្ឋខ្លះមក បានធ្វើ

ក៖ ចឹងសព្វថ្ងៃហ្នឹងបានបង់រំលោះរដ្ឋវិញ?

ខ៖ ចាស

ក៖ ចឹងនៅ១ខែអស់ប៉ុន្នាន?

ខ៖ ១ខែ១០០ជាងបង់

ក៖ ចឹង១០០ជាងបានទ្រា គាត់ជាអ្នកក្រហ៎?

ខ៖ ហ្នឹងហើយ

ក៖ ចឹងអោយកូនជួយចេញបង់អោយទៅ?

ខ៖ ចាស!កូនអ្នករក ហើយចុះឪពុកនិងម្តាយនៅមើលតែចៅ

ក៖ ចឹងមើលចៅហើយ

ខ៖ ដល់ពេលគេហៅអោយរត់កង់បីនោះ ហៅបាន១០០០០ទៅ២០០០០អីចឹងទៅ បានយកទៅទិញម្ហូបអីចឹងទៅ...

ក៖ ហឹស!អ៊ីចាស ចឹងបានន័យថាអ៊ីបានមករស់នៅកន្លែងនេះ តើជាទឹកដីថ្មីហេសអ៊ី?

ខ៖ ចាស!

ក៖​ចាសចឹងនៅក្នុងទឹកដីថ្មីនេះ តើអ៊ីមានចំណង់ចំណូលចិត្តយ៉ាងម៉េចដែរមកនៅហ្នឹង?

ខ៖ មានស្អី! ខ្ញុំចូលចិត្តនៅហ្នឹង​...

ក៖ ចឹងហ៎!

ខ៖ គេឃាត់ខ្ញុំថា អូយ! អ៊ីឯងទៅនៅក្នុងព្រៃអីចឹងអត់មានខ្លាច? ខ្ញុំថា ខ្លាចអីបើសិនជាខ្ញុំធ្លាប់នៅក្នុងព្រៃហើយ មកដល់ពេលឥឡូវហ្នឹង ខ្ញុំមកនៅហ្នឹង ខ្ញុំចូលចិត្តរស់នៅដាច់ដោយឡែកចឹងតែម្តង នៅក្នុងភូមិយើងបើកលឺក៏មិនបាន ខ្ចិលណាស់

ក៖ ចឹងវាមិនរញ៉េរញ៉ៃចឹងហេសអ៊ី?

ខ៖ ចាសវាមិនលំបាក!

ក៖ ចាស!

ខ៖ ដលចឹងជេរកូនជេរចៅគឺវាខ្មាសគេ! ដល់ពេលនៅនេះយើងជេរបានតាមចិត្តនេះ ហាសៗ

ក៖ ហាសៗៗ ហឺស! ទឹកចិត្តដូចតែខ្ញុំដែលអ៊ី

ខ៖ ចាស

ក៖ ចឹងបានជាខ្ញុំសួរអ៊ីខ្ញុំចូលចិត្តរស់នៅច៊ែកអី វាស្ងៀត វាអត់មានអីប៉ះពាល់ ដូចថាវាមានព្រៃឈើមានអីចឹង!

ខ៖ ចាសអត់មានប៉ះពាល់អ្នកស្រុកអ្នកភូមិអីនោះទេ បរិស្ថានអីក៏មានដែរនេះ

ក៖ ចាសចង់ចិញ្ចឹមអីក៏បាន

ខ៖ ចាសចង់ចិញ្ចឹមមាន់ ចិញ្ចឹមជ្រូក

ក៖ ចឹងដូងក្រអូបនោះអ៊ី

ខ៖ ដូងក្រអូបមានតែ១ដើមនោះទេ សាក់មើល

ក៖ ចាស!ឥឡូវអ៊ីមុននឹងបញ្ចប់តើអ៊ីមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយណា?

ខ៖ ហេស! អត់មានចេះនោះផង!

ក៖​ចឹងតើអ៊ីមានមតិយោបល់អ្វីដើម្បីផ្តាំផ្ញើដល់កូនចៅជំនាន់ក្រោយ?

ខ៖ មានតែប៉ុណ្ណឹង! ផ្តាំកូនចៅអោយខំប្រឹងរៀនសូត្រ កុំអោយប្រឹងប្រែង កុំអោយដូចជាជំនាន់ប៉ុលពតនោះទៀតណា វេទនាណាស់

ក៖ ចាស

ខ៖ ចឹងបានថាខំតស៊ូ អោយបានស្រុកយើង បានដូចសព្វថ្ងៃចឹង បានស្រុកយើងតែប៉ុណ្ណឹងក៏អរដែរ ក៏អរគុណដែរ

ក៖ ចឹងហ៎ចាស តើមានយ៉ាងម៉េចទៀតដែរអ៊ី?

ខ៖ ខ្ញុំមានតែប៉ុណ្ណឹងទេ អស់យល់បល់ហើយហាសៗ

ក៖ ចាស! ចឹងខ្ញុំសូមអរគុណអ៊ីច្រើនដែរអ៊ីបានខំប្រឹងលះបង់ពេលវេលា អោយក្មួយធ្វើការសម្ភាសអំពីជីវៈប្រវត្តិរបស់អ៊ី!

ខ៖ ចា

ក៖ ចឹងខ្ញុំសូមធ្វើការថតរូបរបស់អ៊ី១ប៉ុស ហើយនិងបទសម្ភាសហ្នឹង យកទៅដាក់នៅលើគេហៈទំព័រ របស់សកលវិទ្យាល័យBYUនៅUSA ចឹងតើអ៊ីអនុញ្ញាតអោយក្មួយយកទៅដាក់ដេស?

ខ៖ ដាក់ក៏ដាក់ទៅមិនដឹងដែរ! ហាសៗ

ក៖ ចឹងបើសិនជាអ៊ីថាបានចឹងក្មួយយកទៅដាក់!

ខ៖ ដាក់ក៏ដាក់ទៅ

ក៖ ចឹងហ៎​ចាសចឹងខ្ញុំសូមជូនពរអ៊ីអោយមានអាយុវណ្ណៈសុខៈពាលៈកុំម្បីឃ្លានឃ្លាតឡើយ

ខ៖ ចាសសាធុ

ក៖ ចឹងក្មួយសូមជម្រាបលា!

ខ៖ ចាស!